LO og Arbeiderpartiet antyder at Høyre vil kutte i sykelønnsordningen de neste fire årene. Erna Solberg mener de farer med løgn.

31 år gamle Mariell Brenden jobber i butikk i Tromsø, og for henne er kjøpe-kaffe et unntak.

Hun tjener 350.000 kroner i året, og hun og eksmannen deler utgiftene til de to barna likt.

– Når jeg har alt av mine faste utgifter betalt i måneden, så har jeg 500 kroner igjen som jeg kan spare opp og bruke hvis vaskemaskinen ryker, eller noe sånt, sier hun til TV 2.

– Jeg blir frustrert

Mariell Brenden har besøk av lederen i LO-forbundet Handel og kontor, Trine Lise Sundnes.

Brenden er selv tillitvalgt og medlem av Arbeiderpartiet.

Høyre har programfestet en gjennomgang av sykelønnsordningen. LO og AP mener det betyr kutt.

– Jeg kjenner at jeg blir ganske frustrert når jeg hører ungdomspartiene på høyresiden si at de aller fleste tåler å ta en influensarunde for egen regning. Nei, veldig mange tåler faktisk ikke det, sier Sundnes.

Brenden forklarer at et kutt i sykelønnsordningen vil få store konsekvenser for henne.

– Hvis de kutter og jeg tilfeldigvis får en forkjølelse, så vil det gå utover matbudsjettet den måneden. Det vil si at jeg ikke kan gi mat til ungene mine, som de trenger, sier hun.

FRYKTER ERNA-KUTT: Mariell Brenden frykter at Høyre skal kutte i sykelønnsordningen. Foto: TV 2

– Ingen grunn til å «backe» unna

Statsminister Erna Solberg lover at sykelønnen ikke skal røres.

– Det er ingen grunn til at saken som jeg faktisk har brukt tid på å få igjennom i partiet mitt, sikret at det er blitt sånn og fått stort flertall for, at jeg skulle «backe» unna fra det, sier Solberg til TV 2.

– Ingen kuttplan

Ap-leder Jonas Gahr Støre stoler ikke på Høyre i sykelønn-saken.

– Her sprer Høyre en usikkerhet som du hører fra gulvet av norsk arbeidsliv, og som bør tas på alvor, sier han.

Solberg mener LO og Ap sprer løgn.

– Ja, det mener jeg. De påstår at vi har en annen plan for å kutte, og det har vi altså ikke.